Predrag Perožić, OŠ Krk

pperozic@gmail.com

Opći konceptualni model za baštinsku zajednicu: je li moguć i je li potreban?

U izlaganju se razmatra mogućnost konstruiranja općeg konceptualnog modela za sveukupnu baštinsku zajednicu koja obuhvaća arhive, knjižnice, muzeje i raznovrsne hibridne baštinske zbirke. Kako bi se postigla konvergencija baštinskih metapodataka, predlaže se modeliranje baštinskog objekta (BO) kao unije kulturnog objekta (KO) i prirodnog objekta (PO). Opći baštinski konceptualni model sagledava se u odnosu na predloženi referentni model knjižnične zajednice FRBR-LRM i propituje njihovo moguće pridruživanje (mapiranje). Zajednički pojmovni okvir između zajednica je koristan i poželjan strateški dokument, međutim, postavlja se pitanje: jesu li konceptualni modeli kao eksplicitni svjetonazori u određenoj domeni neophodni za organizaciju podataka o objektima koji naseljavaju tu domenu?

Smatra se da je odgovor na postavljeno pitanje negativan. O objektima možemo govoriti i razmjenjivati informacije koje ih opisuju bez univerzalne i konačne suglasnosti kakva je njihova priroda i suština. Za razgovor je potreban samo zajednički jezik na kojemu možemo izražavati različite

konceptualizacije predstavljene u obliku domenskih rječnika, tzv. ontologija.